Alexander episcopus etc... dilectis filiis magistro et prioribus ac fratribus ordinis Predicatorum salutem etc... Petitio vestra nobis exhibita continebat, quod nonnulli fratrum vestri ordinis, antequam ordinem ipsum intrarent, quod alium ingrederentur ordinem, eorum aliqui juramento, quidam autem sollempni voto et alii promissione simplici se ligarunt. Quare nobis humiliter supplicastis, ut cum tales ordinem vestrum ingressi, jam sint in eo vinculo professionis astricti, curaremus super hoc salubriter providere. Nos igitur et saluti talium, et paci vestre, in hoc parte consulere cupientes ac hujusmodi eorum ingressum contra premissa taliter attemptatum ratum habentes et firmum, presentium auctoritate concedimus, ut juramentis, votis et promissionibus hujusmodi nequaquam obstantibus, illi, qui sic jurarunt, exceptis hiis qui fue-[Fol. 26]-rant Cisterciensium vel Minorum fratrum ordines professi, possint in ordine vestro licite remanere. Datum Anagnie, idus januarii. – anno sexto.